Itzun bantz te yi kakteꞌn kꞌej tan tucumuleꞌn yi Pasc,
nintzun ben Jesús Betania kale najleꞌt Lázaro,
yi jun yi nsken itzꞌij junt tir taꞌn ẍchixoꞌl almaꞌ.
Bnixeꞌn tzun jun chin waꞌaꞌn tan Lázaro tan takꞌleꞌn kꞌej Jesús.
Iꞌ tzun jun Mart chixoꞌl yi eꞌ jatxol waj.
Ma Lázaro na wan wi mes tu Jesús,
scyuchꞌ eꞌ mas.
Ma Mariy,
yi junt tanub Lázaro,
cyꞌaꞌn jun lmet taꞌn yi at jun tzꞌacꞌbil tcꞌuꞌl,
yi wiꞌnin cꞌoꞌcal.
Nardo biꞌ jun tzꞌacꞌbilaꞌtz,
yi wiꞌnin jamel.
Toqueꞌn tzun kojol Mariy yi jun tzꞌacꞌbilaꞌtz te tkan Jesús.
Nin xcon yi xiꞌil wiꞌ-tz taꞌn tan skejseꞌn.
Wiꞌnin tzun cꞌoꞌcaxeꞌn xe caꞌl bantz tan yi tzꞌacꞌbilaꞌtz.
Nchaꞌtz Judas Iscariot,
at iꞌ tan waꞌaꞌn ẍchixoꞌl.
Yi jun Judasaꞌtz iꞌ yi cyꞌajl Simón.
Nin iꞌ jun scyeri eꞌ ẍchusbeꞌtz Jesús.
Ej nin iꞌ yi jun yi at tocbil tan jatxleꞌn Jesús.
Itzun taltz:
—Baꞌn tcuꞌn yi nink mben cꞌaꞌy yi tzꞌacꞌbileꞌj.
Na ja kloꞌ kacambaj ox cient pwok teꞌj bantz koyil scyetz eꞌ mebaꞌ,
—stzun Judas bantz.
Poro chij tuꞌ iꞌ.
Nkꞌeꞌtz bintzi yi ntal,
na qui na el kꞌajab iꞌ scyeꞌj yi eꞌ mebaꞌ.
Poro ja xcon yi yoleꞌj tan paj yi alkꞌom iꞌ,
na iꞌ yi colol pwok ẍchixoꞌl eꞌ ẍchusbeꞌtz Jesús.
Ej nin ilenin na je tzaj muꞌẍ tetz te yi pwok yi colij taꞌn.
Beneꞌn tzun tlol Jesús tetz:
—Quil tzawakꞌ bis te yi xnaꞌneꞌj.
Cuk tuꞌ-tz.
Baꞌn mban iꞌ,
na colij yi jun tzꞌacꞌbileꞌj taꞌn tan xconeꞌn tetz mukbil wetz.
Ma yi eꞌ mebaꞌ ilenin ateꞌ cyeraꞌtz tzixoꞌlwok,
poro yi in wetz,
quil naꞌtij mas tzixoꞌlwok,
—stzun Jesús bantz.
Itzun bantz yi quibital yi eꞌ wunak yi choꞌn at Jesús Betania,
nintzun eꞌ bentz tan tilweꞌn.
Poro nkꞌeꞌtz ntin tan tilweꞌn Jesús,
ma na nchaꞌtz tan tilweꞌn Lázaro,
yi nsken itzꞌij ẍchixoꞌl almaꞌ tan Jesús.
Ma yi quibital yi eꞌ wiꞌtz paleꞌ yi xtxolbilaꞌtz,
nintzun bixeꞌ-tz cyaꞌn nkꞌeꞌtz ntin tan biyleꞌn Jesús,
poro nchaꞌtz tan biyleꞌn Lázaro.
Na tan tuꞌ yi milawr yi bajij te Lázaro cyocsaj wiꞌnin wunak yi Jesús yaꞌstzun yi Cristo,
nin quiꞌt xom chiwiꞌ te yi cyetz chipaleꞌil.